
     Forord til fjerde utgave
    
   

   
    
     Kompetanse er et evigaktuelt tema, som berører oss alle, på livets ulike arenaer – ikke bare i arbeidslivet. Kompetanse er langt mer enn kunnskaper. Kompetanse er i sin essens
    
    
     
      potensial
     
    
    .
   

   
    Da første utgave av denne boken kom, i 1997, hadde interessen for satsing på «kompetanse» i arbeidslivet for alvor tatt av. Og interessen er ikke mindre nå. Snarere tvert imot. Stadig flere erkjenner at systematisk satsing på kompetanse er avgjørende for måloppnåelse og verdiskapning i så å si alle typer organisasjoner, enten det er private bedrifter, offentlige virksomheter eller ideelle organisasjoner. Stadig flere organisasjoner benytter også rammeverket som er presentert i denne boken.
   

   
    Forskningen på området øker også, og den viktigste endringen i denne utgaven, sammenlignet med forrige utgave fra 2013, er at innholdet er oppdatert og supplert med innsikt fra ny forskning. Dette gjelder spesielt kapitlene om læring og kompetanseutvikling (kapittel 6) og kompetansemobilisering (kapittel 7). I tillegg er del tre, om evaluering av kompetansetiltak, sterkt forkortet, og innholdet er slått sammen til ett kapittel om ulike overordnede tilnærminger til og nivåer for å gjennomføre evaluering og oppfølging. (De opprinnelige to siste kapitlene om kausale undersøkelsesopplegg og nytte/kostnadsanalyse er tatt ut i denne utgaven.)
   

   
    Det er også flere andre tema og mye spennende stoff fra ny forskning som jeg gjerne skulle hatt med, men som ikke passer inn i det overordnede rammeverket denne boken bygger på og presenterer. Jeg har derfor valgt å beholde den opprinnelige strukturen fremfor å utvide boken i ulike retninger.
   

   
    Jeg vil takke alle som har bidratt til denne og tidligere utgaver av boken. Jeg er så heldig å ha fantastisk dyktige og inspirerende kolleger, ambisiøse og kunnskapssugne studenter og spennende og krevende samarbeidspartnere, i en lang rekke ulike typer organisasjoner. Kjernen i alt vi gjør, handler om å utvikle og bruke vårt kompetansepotensial – i vid forstand – på best mulig måte.
   

   
    Denne boken er dedisert til minnet om min kjære, kunnskapsrike mor, som en gang sa til meg:
   

   
    «Hvis jeg kunne velge, ville jeg heller la deg arve alle kunnskapene mine, i stedet for alt mitt gods og gull.»
   

   
    Ski, april 2021
   

   
    
     
      Linda Lai

